b'\n_START_ARTICLE_\nKanopa (indas)\n_START_PARAGRAPH_\nKanopa (2 kir\xc4\x8d. kanop\xc3\xa0) \xe2\x88\x92 Senov\xc4\x97s Egipto indas, kuriame saugoti balzamuoti mirusiojo vidaus organai arba taip vadinamas senov\xc4\x97s etrusk\xc5\xb3 indas, kuriame laikyti mirusiojo k\xc5\xabno pelenai._NEWLINE_\xc5\xbdodis yra graiki\xc5\xa1kos kilm\xc4\x97s. Jie taip vadino egiptie\xc4\x8di\xc5\xb3 laidojimo indus d\xc4\x97l pana\xc5\xa1umo \xc4\xaf graik\xc5\xb3 mitologiniam herojui Kanopui atna\xc5\xa1aujamas aukas arba, kita versija, pagal Egipto miesto Kanobo (gr. Kan\xc5\x8dpos) pavadinim\xc4\x85. \xc5\xa0iame mieste mirusi\xc5\xb3j\xc5\xb3 pasaulio dievas Ozyris buvo garbinamas kanopinio indo pavidalo. \xc5\xa0ie indai buvo gaminami i\xc5\xa1 med\xc5\xbeio, molio, fajanso, kompozitin\xc4\x97s med\xc5\xbeiagos kartona\xc5\xbeo (lino audinio arba papiruso skiaut\xc4\x97s, sulipdytos gipso mi\xc5\xa1iniu) ir akmens. Istorijos eigoje daug kart\xc5\xb3 keit\xc4\x97si j\xc5\xb3 forma. Kanopos \xc5\xbeinomos i\xc5\xa1 Egipto senosios karalyst\xc4\x97s (apie 2650\xe2\x88\x922175 m. pr. m. e.) laik\xc5\xb3. Tai buvo \xc5\xbeemo profilio indai, u\xc5\xbesandarinti plok\xc5\xa1\xc4\x8diu antspaudu ar dangteliu. Egipto viduriniosios karalyst\xc4\x97s (apie 2040\xe2\x88\x921640 m. pr. m. e.) laikotarpiu prad\xc4\x97jo plisti indai su \xc5\xbemogaus galvos pavidalo dangteliais. Naujosios karalyst\xc4\x97s (apie 1550\xe2\x88\x921070 m. pr. m. e.) laikotarpiu ind\xc5\xb3 dang\xc4\x8di\xc5\xb3 fig\xc5\xabr\xc4\x97l\xc4\x97mis vaizduoti dievo Horo s\xc5\xabn\xc5\xabs, kaip inde esan\xc4\x8di\xc5\xb3 organ\xc5\xb3 saugotojai. Pavyzd\xc5\xbeiui, Horo s\xc5\xabnus Imsetas specifi\xc5\xa1kai buvo kepen\xc5\xb3 saugotoju, Hapis \xe2\x88\x92 plau\xc4\x8di\xc5\xb3, Duemutefas \xe2\x88\x92 skrand\xc5\xbeio, Kebehsenufas \xe2\x88\x92 \xc5\xbearn\xc5\xb3. Kanopos buvo ne\xc5\xa1amos ir naudojamos ritualiniais tikslais mirusiojo laidotuvi\xc5\xb3 metu. Kape jos b\xc5\xabdavo sudedamos \xc4\xaf atskir\xc4\x85 skryni\xc4\x85 atskirai nuo palaidotos mumijos. Kanopin\xc4\x97 skrynia dekoruota \xc4\xafvairi\xc5\xb3 saugojan\xc4\x8di\xc5\xb3 dievybi\xc5\xb3 vaizdais. Nuo 21-os Egipto karali\xc5\xb3 dinastijos (v\xc4\x97liau 1070 m. pr m. e.) mumijos prad\xc4\x97tos laidoti su \xc4\xaf k\xc5\xabn\xc4\x85 gr\xc4\x85\xc5\xbeintais balzamuotais vidaus organais ir kanop\xc5\xb3 naudojimas suma\xc5\xbe\xc4\x97jo \xe2\x88\x92 kapuose rasta netikr\xc5\xb3 kanop\xc5\xb3, be vidaus organo. Tikriausiai j\xc5\xb3 naudojimas vis dar i\xc5\xa1laik\xc4\x97 ritualin\xc4\x99 prasm\xc4\x99._NEWLINE_Etrusk\xc5\xb3 kanopos buvo urnos pavidalo indai su dviem rankenomis ir \xc5\xbemogaus galvos pavidalo dang\xc4\x8diu.'